Tweeling (3) kritiek na huis brandFoto: Marshall Security ŉ Driejarige tweeling-broer en -suster is in ŉ kritieke toestand in die hospitaal nadat ŉ brand vanoggend by hul huis in Durban-Noord uitgebreek het. Kyle van Reenen, woordvoerder van Marshall Sekuriteit, het gesê veiligheidsbeamptes is omstreeks 11:20 na die huis ontbied nadat die bure gesien het hoe swart rookwolke by die huis uitborrel. Die Ethekwini-brandweer en nooddienste het hulle onmiddellik na die toneel gehaas. “Die huishulp, wat ten tyde van die brand na die twee kinders omgesien het, het gesê toe sy die vlamme sien, het sy die seuntjie en dogtertjie gegryp en gehardloop,” het Van Reenen gesê. “Die tweeling het uitgebreide brandwonde aan hul lywe opgedoen en was in ŉ kritieke toestand. Paramedici het onverpoosd gewerk om die kinders op die toneel te stabiliseer voordat hulle na die Netcare Umhlanga-hospitaal gehaas is.” Van Reenen het gesê die huishulp is op die toneel vir geringe beserings en rookinaseming behandel, voordat sy ook na ŉ hospitaal geneem is. Hy het gesê die straat voor die huis was vir ongeveer 45 minute gesluit terwyl brandweerbeamptes gespook het om die vlamme te blus. Die oorsaak van die brand is nog nie bekend nie en word ondersoek.